Жалба, подадена на 13 април 2022 г. — Polynt/ECHA
(Дело T-192/22)
Език на производството: английски
Страни
Жалбоподател: Polynt SpA (Сканцорошате, Италия) (представители: C. Mereu и S. Abdel-Qader, lawyers)
Ответник: Европейска агенция по химикали (ECHA)
Искания
Жалбоподателят моли Общия съд:
да обяви жалбата за допустима и основателна,
да отмени решението на Европейската агенция по химикалите, изпратено с писмо от 4 февруари 2022 г. (FUP- DEV-01-21200655590-58-0000-CCH-1-2_FTR_NOTIF), с което ECHA информира за липсата на отговор на решение по оценката на досието,
да обяви — или разпореди на ECHA да приеме ново решение, с което да обяви — че жалбоподателят е освободен от задължението да предостави информация на ECHA след преустановяването на производството и последвалата липса на съответното вещество поради форсмажорни обстоятелства, и
да осъди ECHA да заплати съдебните разноски по настоящото производство.
Основания и основни доводи
Жалбоподателят изтъква четири основания в подкрепа на жалбата.
Първо основание: ответникът е нарушил принципа на форсмажор като е приел, че преустановяването поради форсмажорни обстоятелства на производството на веществото 1,3-диоксо-2-бензофуран-5-карбоксилна киселина с нонан-1-ол (ЕО № 941-303-6) (наричано по-нататък „веществото“) след приемане на окончателното решение относно проверката за съответствие не освобождава жалбоподателя от задължението да предостави информацията, поискана с първоначалното решение относно проверката за съответствие на веществата.
Второ основание: ответникът е нарушил член 50, параграф 2 от Регламент (ЕО) № 1907/2006 на Европейския парламент и на Съвета1 („Регламент REACH“).
Трето основание: ответникът е нарушил членове 5 и 6 от Регламент REACH.
Четвърто основание: ответникът е нарушил принципа на пропорционалност.
____________
1     Регламент (ЕО) № 1907/2006 на Европейския парламент и на Съвета от 18 декември 2006 година относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (OВ L 396, 2006 г., стр. 1; Специално издание на български език, 2007 г., глава 13, том 60, стр. 3).